На oснову члана 46. Закона о локалној самоуправи (“Сл.гласник РС“, бр.129/2007 и 83/2014), члана 38. Закона о удружењима („Сл.гласник РС“, бр.51/2009 и 99/2011) и члана 24. Статута општине кладово („Сл.лист општине Кладово“, бр.5/2008,2/2010,4/2015), Општинско веће општине Кладово на седници одржаној 30.јануара 2017.године, доноси



ПРАВИЛНИК
 О НАЧИНУ, ПОСТУПКУ И КРИТЕРИЈУМИМА ЗА ИЗБОР ПРОГРАМА/ ПРОЈЕКАТА ОД ЈАВНОГ ИНТЕРЕСА ЗА ДОДЕЛУ СРЕДСТАВА 
УДРУЖЕЊИМА ГРАЂАНА ИЗ БУЏЕТА ОПШТИНЕ КЛАДОВО


Члан 1.

Овим Правилником ближе се прописују начин, поступак и критеријуми за остваривање права на доделу средстава финансирањa/суфинансирања програма/пројеката од јавног интереса која реализују удружења грађана из буџета општине Кладово.

Члан 2.

Средства за подстицање програма и недостајућег дела средстава за финансирање/суфинансирање програма/пројеката од јавног значаја које реализује удружење грађана, додељује се на основу јавног конкурса.
Општинско веће општине Кладово доноси Одлуку о расписивању јавног конкурса за учешће општине Кладово у финансирању/суфинансирању програма/пројеката Удружења грађана средствима буџета општине Кладово.
Јавни конкурс се расписује за сваку календарску годину, а објављује се на огласној табли и званичној интернет страници општине Кладово.
Рок за подношење пријава на конкурс не може бити краћи од 15 дана од дана објављивања.
О избору програма/пројекта одлучује Општинско веће, на предлог Комисије.
Комисију именује Општинско веће посебним решењем, а чине је председник и два члана, који истовремено не могу бити и чланови Удружења грађана.

Члан 3.

 Право учешћа на јавном конкурсу имају удружења грађана са програмима/пројектима од јавног интереса у области локалног еконмског развоја, пољопривреде и руралног развоја, заштите животне средине, социјалне и дечије заштите, развоја културе и општих услуга локалне самоуправе.
Удружење грађана на јавном конкурсу може учествовати само са једним предлогом програма/пројекта.

Члан 4.

Општи услови (критеријуми) су: 
· да је удружење грађана регистровано у складу са Законом о удружењима („Сл. Гласник РС“, бр. 51/2009, 99/2011) и да је регистровано на територији општине Кладово,
· да се програм/пројекат реализовује на територији општине Кладово или ван територије општине Кладово, али да својим активностима представљају општину – трошкови путовања,
· да је удружење грађана директно одговорно за припрему и извођење програма/пројекта,
· да се активности пројекта, односно пратећи рачуни заврше и приложе закључно са 31.12.текуће године,
· да је удружење грађана благовремено поднело извештај за претходну буџетску годину у складу са Уговором за реализацију пројекта и завршило све активности за које је добило средства од општине у претходној години,
· да удружење грађана не добија буџетска средства по било ком другом основу,

Члан 5.

Прихватљиви трошкови који ће бити финансирани јавним конкурсом из буџета општине Кладово укључују:
· трошкове набавке услуга, потрошног материјала и материјала потребног за реализацију пројекта, уколико одговарају тржишним ценама,
· остале трошкове који директно произилазе из предложених активности: информисање, оглашавање, штампање, трошкове организације обука и тд., укључујући трошкове финансијских услуга (банкарских провизија),
· трошкови ПДВ - а,
· реновирање и адаптацију пословних просторија (доказ - лист непокретности за предметни објекат или уговор о закупу, на минимум 5 година), и
· комуналне услуге.


[bookmark: page2]Неприхватљиви трошкови, односно трошкови који се не могу финансирати из средстава буџета општине Кладово су:
· трошкови настали пре потписивања уговора о реализацији,
· дугови и покривање губитака или дуговања,
· пристигле пасивне камате,
· позиције и друге ставке које се већ финансирају из других пројеката.

Члан 6.

Текст конкурса садржи: 
· предмет јавног конкурса,
· намену и износ средстава за коју се конкурс спроводи, 
· организације које имају право на подношење пријава,
· услове које подносилац пријаве мора да испуњава,
· максимална вредност области за које се конкурише, 
· документа која је потребно приложити уз пријаву,
· по потреби ближа упутства о условима за подношење пријава и критеријумима за доделу средстава, 
· место и рок за достављање пријаве,
· рок за доношење одлуке о избору,
· начин објављивања одлуке.
	
 Члан 7.
	
Учесник Јавног конкурса подноси пријаву на конкурс која подразумева подношење конкурсне документације у предвиђеном року и садржи:
1. Образац пријаве на Јавни конкурс,
2. Образац предлога пројекта,
3. Образац предлога буџета предлога пројекта,
4. Оверену изјаву о прихватању обавезе реализације пројекта,
5. Решење о упису у регистар код надлежног органа
6. Копију картона депонованих потписа за наменски буџетски текући рачун отворен код Управе за трезор,
7. Копију ПИБ обрасца,
8. Копију личне карте одговорног лица, 
9. Копију Статута подносиоца пријаве, 
10. У случају суфинансирања из других фондова, уговор о суфинансирању пројекта закључен са донатором,
11. У случају извођења радова на адаптацији објекта, обавезно је доставити доказ о власништву (лист непокретности за предметни објекат), технички опис, предмер и предрачун радова оверен од стране овлашћеног лица/пројектантске куће

Пријавни образац је саставни део овог Правилника.
Потребно је доставити један штампани оригинал конкурсне документације који је потписан и оверен печатом (на местима која су за то предвиђена).
Подносиоци пријава своје предлоге пројеката попуњавају на српском језику, ћириличним писмом.
Пријавни образац треба попунити јасно и прецизно, како би пријава могла да се процени на најбољи могући начин.


Члан 8.

Комплетна конкурсна документација за Јавни конкурс доставља се у затвореној коверти на чијој полеђини се наводе подаци о подносиоцу пријаве. Пријава се предаје на Писарници Општинске управе општине Кладово или поштом на адресу: Општина Кладово, улица Краља Александра бр.35., Општинско веће – Комисији за спровођење конкурса, са напоменом “по Конкурсу за доделу средстава удружењима грађана из буџета општине Кладово – НЕ ОТВАРАТИ“ и са назнаком области у којој се реализује програм/пројекат. 

Члан 9.

Рок за подношење пријава на Јавни конкурс не може бити краћи од 15 дана нити дужи од 30 дана. Благовременом доставом сматра се препоручена пошиљка предата пошти најкасније до истека последњег дана утврђеног рока (печат поште), без обзира на датум приспећа. 


Члан 10.

Приоритет за доделу средстава имаће Удружења грађана која:
 - располажу одговарајућим капацитетима,
 - своје програме/пројекте раде и усмеравају ка већем броју корисника,
 - могу да обезбеде резултате у односу на предложене трошкове,
 - имају успешност у реализацији програма/пројекта,
 - своје програме/пројекте усмеравају на основу докумената усвојених на локалном нивоу,
- Обезбеде 10% сопственог учешћа у финансирању пројекта,
- У структури буџета прихватљиви су максимални трошкови људских ресурса до 15%, трошкови канцеларије и књиговодствене услуге до 1.500.00 РСД/месец,  радови на адаптацији објекта до 20% и трошкови репрезентације максимално до 10.000,00 РСД током реализације пројекта.
 - раде на подстицају друштвене солидарности самопомоћи, помоћи лицима у специфичним животним ситуацијама,
 
Члан 11.

Отварање пристиглих предлога пројеката вршиће се пред присутним члановима Комисије.
Подносиоци предлога пројеката могу бити позвани од стране Комисије за презентацију свог предлога пројекта у случају нејасноћа.

Члан 12.

У случају подношења предлога пројекта који је неблаговремен, недозвољен и поднет од стране неовлашћеног лица, исти ће бити одбијен.

Члан 13.

По завршетку конкурса и обраде пријава, Комисија ће у року од 15 дана од завршетка конкурса израдити извештај о спроведеном конкурсу.

Извештај садржи све поднете пријаве, коначну ранг листу предложених пројеката и предлог одлуке о избору програма/пројеката који ће се финансирати/суфинансирати из буџета општине Кладово

Извештај и прелиминарна листа објављују се на огласној табли општине Кладово и на званичној интернет презентацији општине Кладово  www.kladovo.org.rs

Учесници Конкурса имају право приговора у року од 3 дана од дана објављивања извештаја.
Одлуку по приговору Комисија доноси у року од максимум 15 дана од дана његовог пријема и иста је коначна.
Извештај се доставља Општинском већу општине Кладово, које у року од 30 дана доноси Одлуку о избору пројеката и додели средстава који се финансирају из буџета општине Кладово. 
На основу одлуке Општинског већа, Председник општине Кладово закључује Уговор о финансирању пројеката Удружења грађана средствима из буџета општине Кладово.

Члан 14.

[bookmark: page5]Корисници средстава, дужни су да Комисији доставе наративни и финансијски извештај о реализацији пројекта након 30 дана од дана завршетка реализације пројекта, односно најкасније до 01. фебруара наредне године.
Комисија може током реализације програма/пројекта од свих корисника да захтева да на увид доставе наративни и финансијски извештај о реализацији програма/пројекта.
Уколико Удружење грађана нису доставиле тражене извештаје из става 1. овог члана или ако су одобрена средства ненаменски утрошена, корисници средстава су дужни да у буџет општине Кладово врате уплаћена средства, у року од 30 дана од дана раскида уговора о додели средстава уз увећање каматне стопе Законом утврђене.


Члан 15.

Овај Правилник ступа на снагу даном доношења, а биће објављен у „Службеном листу општине Кладово“.

Члан 16. 

 Ступањем на снагу овог Правилника, престаје да важи Правилник број: 401-7/2015-II од
19.фебруара 2015.године („Сл.лист општине Кладово“ бр. 1/2015).


Број: 401-11/2017- II
У Кладову, 30.јануара 2017.године

ОПШТИНСКО ВЕЋЕ ОПШТИНЕ КЛАДОВО

								
								          ПРЕДСЕДНИК,
									

  Радисав Чучулановић

